b'\n_START_ARTICLE_\nVene Koorikapell\n_START_PARAGRAPH_\nVene Koorikapell on 1974. aasta m\xc3\xa4rtsis Tallinnas asjaarmastajate segakoorina loodud koor._NEWLINE_Koori looja ja esimene koorijuht oli tuntud eesti dirigent John Tungal. Koori on juhatanud Uno J\xc3\xa4rvela ja Raul Talmar. Rohkem kui 15 aastat seisab koori eesotsas Eesti Muusikaakadeemia dotsent Olga Tungal. Koori repertuaaris on vene, eesti ja l\xc3\xa4\xc3\xa4ne heliloojate klassika, vene vaimulik muusika ja rahvalaulud. Kooris osaleb 30 lauljat, kelle keskmine vanus on 30 aastat. 1975. aastast on koor osa v\xc3\xb5tnud k\xc3\xb5igist \xc3\xbcldlaulupidudest, esinenud Tallinna vanalinna p\xc3\xa4evadel, Narva festivalidel "Kevadine v\xc3\xb5ti", Tallinna \xc3\xb5igeusumuusika festivalidel "Credo"._NEWLINE_Koor on laulnud Eesti parimatel lavadel: Mustpeade maja saalis, Estonia Kontserdisaalis, Tallinna Raekojas, Matkamajas, Ajaloomuuseumi saalis, Niguliste ja P\xc3\xbcha Vaimu kirikus, Tartu \xc3\x9clikooli aulas._NEWLINE_Koor on k\xc3\xa4inud kontserdireisidel L\xc3\xa4tis, Valgevenes, Gruusias, Usbekistanis, Karjalas, Ukrainas, Rootsis, kaks korda Saksamaal, Austrias rahvusvahelisel Schuberti konkursil, Norras. Koor on teinud koost\xc3\xb6\xc3\xb6d selliste Eesti tuntud muusikutega nagu Ivari Ilja, Mati Palm, Leili Tammel ja Teo Maiste.'